ফ্রান্সে বড় ধরনের সন্ত্রাসী হামলার পরিকল্পনা ব্যর্থ করে দিয়েছে দেশটির পুলিশ। হামলার পরিকল্পনার সঙ্গে জড়িত সন্দেহে শুক্রবার এক মেয়েসহ চারজনকে গ্রেফতার করা হয়েছে বলে দেশটির স্বরাষ্ট্রমন্ত্রী ব্রুনো লে খু এক বিবৃতিতে জানান। গত বছর আইএস প্যারিস ও ব্রাসেলসে হামলায় যে ধরনের বিস্ফোরক ব্যবহৃত করেছিল গ্রেফতারকৃতরাও একই ধরনের বিস্ফোরক দ্রব্য তৈরি করছিল। আটককৃতরা আইএস অনুপ্রাণিত হয়ে এ হামলার পরিকল্পনা করেছিল বলে ঘটনার তদন্তের সঙ্গে সংশ্লিষ্ট একটি সূত্র সিএনএনকে জানিয়েছে। প্যারিসের লুভ জাদুঘরে দায়িত্বরত এক সেনা সদস্যকে মিশরীয় এক ব্যক্তির ছুরিকাঘাতের চেষ্টার এক সপ্তাহ পরই আটকের এ ঘটনা ঘটল। সূত্রটি সিএনএনকে জানায়, আটককৃতরা সবাই ফরাসি নাগরিক। এদের মধ্যে ১৬ বছর বয়সী এক মেয়ে রয়েছে। মেয়েটি সেলফোন ভিডিওর মাধ্যমে আইএসের প্রতি নিজের আনুগত্য প্রকাশ করেছে।